DA Den Europæiske Unions Tidende CE 88/324

(2004/C 88 E/0329)

SKRIFTLIG FORESPØRGSEL E-0430/03

af Rosa Miguélez Ramos (PSE) til Kommissionen

(18. februar 2003)

Om: Prestige – statsstøtte

Den katastrofe, som er forårsaget af olietankskibet Prestiges forlis ud for Galiciens kyst har påført mange virksomheder med tilknytning til fiskeriet og søfarten alvorlige tab, ligesom de sociale og økonomiske virkninger i de omkringliggende egne har været mærkbare.

Blandt mulighederne for at afhjælpe disse enorme tab er der en række undtagelser fra traktatens artikel 87, stk. 2, ifølge hvilken statsstøtte til visse virksomheder eller visse produktioner er uforenelig med fællesmarkedet. I medfør af stk. 2, litra b), er »støtte, hvis formål er at råde bod på skader, der er forårsaget af naturkatastrofer eller af andre usædvanlige begivenheder« forenelige med fællesmarkedet.

Endvidere hedder det i samme artikels stk. 3, litra e): »andre former for støtte, hvorom Rådet på forslag af Kommissionen træffer beslutning med kvalificeret flertal,« er forenelige med fællesmarkedet.

Endvidere fastsættes det i artikel 88: »På begæring af en medlemsstat kan Rådet med enstemmighed beslutte, at en af denne stat ydet eller planlagt støtte (…) skal betragtes som forenelig med fællesmarkedet, hvis ganske særlige omstændigheder berettiger en sådan beslutning.«

Kan Kommissionen gøre detaljeret rede for de initiativer, som den har foreslået for, at de berørte virksomheder med statsstøtte kan råde bod på de skader, der er forårsaget af katastrofen, uden at denne betragtes som uforenelig med fællesmarkedet.

Er der nogen medlemsstat, som har anmodet om at måtte yde statsstøtte til de virksomheder eller produktioner, som er berørt af katastrofen?

Svar afgivet på Kommissionens vegne af Franz Fischler

(1. april 2003)

I henhold til artikel 87 og følgende i EF-traktaten, som det ærede medlem henviser til, har Kommissionen særlig beføjelse til at udtale sig om, hvorvidt statsstøtte er forenelig med fællesmarkedet. Det tilkommer imidlertid ikke Kommissionen, men medlemsstaterne at tage initiativ til at udarbejde forslag til støtteforanstaltninger, der kan betragtes som forenelige med fællesmarkedet. Ifølge de oplysninger, som Kommissionen råder over, er der indtil nu ikke nogen medlemsstat, der har givet meddelelse om forslag til statsstøtte inden for fiskeri- og akvakultursektoren i forbindelse med Prestiges forlis. Dog gøres der opmærksom på, at Kommissionen ikke længere på forhånd skal have meddelelse om medlemsstaternes obligatoriske finansielle bidrag til foranstaltninger, der medfinansieres af EF og er forudset i udviklingsplaner, jf. artikel 19, stk. 2, i forordning (EF) nr. 2792/1999 (1), som ændret ved forordning (EF) nr. 2369/2002 (2).

Inden for rammerne af strukturfondene udnyttede Kommissionen den initiativret, den har i henhold til EF-traktaten, til at forelægge Rådet et forslag til forordning (3), hvilket resulterede i, at Rådet vedtog forordning (EF) nr. 2372/2002 af 20. december 2002 om særforanstaltninger for at yde erstatning til den spanske fiskeri-, skaldyrs- og akvakultursektor for de tab, olieudslippet fra Prestige har forårsaget (4). Denne forordning fastsætter ekstraordinære støtteforanstaltninger for personer og virksomheder inden for den spanske fiskeri-, skaldyrs- og akvakultursektor i de spanske kystområder, der er blevet ramt af olieforureningen fra Prestiges forlis, samt undtagelser fra forordning (EF) nr. 2792/1999 og en supplerende EF-støtte til gennemførelse af foranstaltningerne. Endvidere kan der på grundlag af de gældende bestemmelser vedrørende Det Finansielle Instrument til Udvikling af Fiskeriet (FIUF) ydes erstatning til fiskere fra andre medlemsstater for midlertidigt ophør med aktiviteter, fordi de har måttet indstille deres arbejde på grund af Prestiges forlis. Kommissionen har dog indtil nu ikke modtaget nogen ansøgninger herom.

(1) EFT L 337 af 30.12.1999.

(2) Rådets forordning (EF) nr. 2362/2002 af 20. december 2002 om ændring af forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet, EFT L 358 af 31.12.2002.

(3) KOM(2002) 766 endelig udg.

(4) EFT L 358 af 31.12.2002.